钦定古今图书集成/明伦汇编/氏族典/第399卷 > 《廖用贤尚友录》 > 史祥
## 钦定古今图书集成/明伦汇编/氏族典/第399卷 > 《廖用贤尚友录》 > 史祥

按《隋书史祥传》，“祥字世休，朔方人也。父宁，周少司徒。
祥少有文武才干，仕周太子车右中士，袭爵武遂县
公。高祖践阼，拜仪同，领交州事，进爵阳城郡公。祥在
州颇有惠政。后数年，转骠骑将军。伐陈之役，从宜阳
公王世积以舟师出九江道，先锋与陈人合战，破之，
进拔江州。上闻而大悦，进位上开府，寻拜蕲州总管。”
未几，征拜左领军、右将军。后以行军总管从晋王广
击突厥于灵武，破之，迁右卫将军。焬帝即位，进位“上
大将军，赐缣彩七千段，女妓十人，良马二十匹。转太
仆卿，寻迁鸿胪卿，进位左光禄大夫，拜左骁卫将军。”
俄拜燕郡太守。被贼高开道所围，祥称疾不视事。及
城陷，开道甚礼之。会开道与罗艺通和，送祥于涿郡，
卒于涂。